钦定古今图书集成/明伦汇编/闺媛典/第023卷 > 宋鲍女宗
## 钦定古今图书集成/明伦汇编/闺媛典/第023卷 > 宋鲍女宗

按刘向《列女传》：女宗者，宋鲍苏之妻也，养姑甚谨。鲍
苏仕卫三年而娶外妻，女宗养姑愈敬。因往来者请
问其夫，赂遗外妻甚厚。女宗姒谓曰：“可以去矣。”女宗
曰：“‘何故’？姒曰：‘夫人既有所好，子何留乎’？”女宗曰：“妇人
一醮不改，夫死不嫁。执麻枲，治丝茧，织纴组𬘓，以供
衣服，以事夫室。澈漠酒醴，羞馈食，以事舅姑。以专一
为贞，以善从为顺，岂以专夫室之爱为善哉？若其以
淫意为心，而扼夫室之好，吾未知其善也。夫《礼》，天子
十二，诸侯九，卿大夫三，士二。今吾夫诚士也，有二不
亦宜乎！且妇人有七见，去方，无一去义。七去之道，妒
正为首，淫僻窃盗，长舌骄侮，无子恶病，皆在其后。吾
姒不教吾以居室之礼，而反欲使吾为见弃之行，将
安所用此？”遂不听，事姑愈谨。宋公闻之，表其闾，号曰
女宗。君子谓女宗谦而知礼。《诗》云：“令仪令色，小心翼
翼。古训是式，威仪是力。”此之谓也。